b"\n_START_ARTICLE_\nAnomija\n_START_PARAGRAPH_\nAnom\xc3\xadja (iz gr\xc5\xa1. \xce\xb1 (a), ne- predpona odsotnosti in \xce\xbd\xcf\x8c\xce\xbc\xce\xbf\xcf\x82 (nomos), zakon, red) je stanje dru\xc5\xbebe, v kateri ne obstoje ali ne delujejo zakonski predpisi niti po obi\xc4\x8daju urejena razmerja (obi\xc4\x8dajno pravo). Pogosto gre za neusklajenost med pojmovanji posameznikov ali skupin v dru\xc5\xbebi, odsotnost skupno priznanih pravil medsebojnega ravnanja._NEWLINE_Pojem anomija moramo lo\xc4\x8diti od pojma anarhija. Ideal anarhistov je urejena dru\xc5\xbeba, ki bi delovala na osnovi usklajenosti pogledov na red (popolna\xc2\xa0\xc2\xbbnomija\xc2\xab) ob odsotnosti prisile oblasti, kar ilustrira znameniti izrek:_NEWLINE_Najvi\xc5\xa1ja popolnost dru\xc5\xbebe je v sozvo\xc4\x8dju med redom in odsotnostjo nadoblasti_NEWLINE_\xe2\x80\x94Proudhon ,\xc2\xa0Qu'est-ce que la propri\xc3\xa9t\xc3\xa9\xc2\xa0? (Kaj je lastnina?) - 1840_NEWLINE_Za odsotnost prisile, nadvlade med ljudmi, je Proudhon uporabil pojem anarhija._NEWLINE_Anomija je povezana s pretrganjem dru\xc5\xbeabnih vezi med posameznikom in dru\xc5\xbebo, drobljenjem osebnostne samoocene in odklanjanjem usmerjevalnih vrednot. To pojmovanje anomije je populariziral francoski sociolog \xc3\x89mile Durkheim v svojem delu o samomorilstvu . Izraz anomija je pred tem \xc5\xbee uporabljal francoski filozof Jean-Marie Guyau."